Læsøs borgmester siden 2010 - Thomas Olsen fra Læsølisten - genopstiller ikke. Det fortæller DR Nordjylland. - Det er noget, jeg har gået og tullet med i rigtig lang tid. Det har været en utrolig svær beslutning af træffe, siger Thomas Olsen, som har været glad for årene med borgmesterkæden om halsen. Men til kommunalvalget i november må det slutte. - Med baggrund i at vi har privat virksomhed, og at jeg har en lille familie, så synes jeg ikke rigtig, at jeg kan få enderne til at nå sammen rent tidsmæssigt. Derfor har jeg valgt at vælge politiken fra, siger borgmesteren. Ud over Thomas Olsen stopper desuden viceborgmester Bent Bjørn - også fra Læsølisten - efter valgperiodens udløb. Dermed er kun én af Læsølistens byrådspolitikere tilbage - nemlig Kim Wiis Rulle. Så hvad skal der nu ske med partiet? - Det er svært at sige på nuværende tidspunkt. Men sådan som jeg ser tingene lige nu, så ser det da lidt sort ud for Læsølisten, må jeg sige, lyder det fra Thomas Olsen, som ikke vil afvise, at han kunne finde på at vende tilbage til politik på et senere tidspunkt.

Opsummering:
Thomas Olsen genopstiller ikke til kommunalvalget i november. Det offentlige embede må vige for familien og egen virksomhed.